தைக்கா வரும் இந்த காலங்களில் ஒவ்வொரு குடும்பமாக இங்கு வந்து வாப்பா, உம்மாவுடன் தைக்காப்பள்ளியில் தங்கி வருவார்கள். தினமும் கறியும் சோறுமாய் தைக்காவில் விருந்துதான். தர்காவுக்கு பின் பக்கம் ஒரு சின்ன அறையில்தான் சமையல் நடக்கும். இரவு படுக்கை தர்ஹாவின் வெளி பிரகாரத்தில். கிளம்பி வரும்போது வருமானத்தில் பங்கு கேட்டு ஒரு சண்டை நடக்கும்.பெரும்பாலும் இந்த சொத்துப் பிரச்சனை கடைசி இரண்டு பெண் மக்களால்தான் ஏற்படும். “தைக்கா பணத்த திங்க எங்களுக்கு உரிமை இல்லையாக்கும்…?” என்று பேச்சு வாக்கில் ஆரம்பித்து ,“எங் கலியாணத்துக்கு அப்பிடி என்னத்த செஞ்சு கிழிசுட்டிங்க….பத்து பவுனு நகய மட்டும் போட்டு கட்டிக்கொடுத்துட்டா போதுமாக்கும்.?”’ கடைசிப்பெண் ஜென்னத்து வெளி வாசலில் உட்கார்ந்து கொண்டு ஆரம்பிக்கும். தினம் தினம் வரும் வருமானத்தை உம்மா சுருட்டி சுருட்டி இடுப்பு பைக்குள் வைப்பதைப் பார்க்க பார்க்க ஜென்னத் சின்னம்மாவுக்கு உள்ளுக்குள் ஒருவித ஆவேசம் பொங்க ஆரம்பிக்கும். இவ்வளவு பணம் வருதே….. போகும் போது வாப்பா எதாச்சும் தரும் என்கிற எதிர்பார்ப்பு ஏமாற்றமளிக்கும் போது வரும் கோபம் இது.